FI Euroopan unionin virallinen lehti C 385/20

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 53 artiklan 2 kohdan toisen alakohdan mukainen vähäisen muutoksen hyväksymistä koskeva hakemus

(2017/C 385/08)

Euroopan komissio on hyväksynyt asetuksen (EU) N:o 664/2014 (1) 6 artiklan 2 kohdan kolmannessa alakohdassa tarkoitetun vähäisen muutoksen.

VÄHÄISEN MUUTOKSEN HYVÄKSYMISTÄ KOSKEVA HAKEMUS

Euroopan parlamentin ja neuvoston asetuksen (EU) N:o 1151/2012 (2) 53 artiklan 2 kohdan toisen alakohdan mukainen vähäisen muutoksen hyväksymistä koskeva hakemus

”FINOCCHIONA”

EU-nro: PGI-IT-01120-AM01 – 25.7.2017

SAN ( ) SMM ( X ) APT ( )

1. Hakijaryhmä ja oikeutettu etu

Consorzio di Tutela della Finocchiona Via Carlo del Pre, 49/r 50127 Firenze (FI) ITALIA P. +39 554221769 Sähköposti: info@finocchionaigp.it PEC: finocchionaigp@pec.it

Consorzio di Tutela della Finocchiona on 14.10.2013 annetun maa- ja metsätalousministeriön asetuksen (decreto) nro 12511 13 §:n 1 momentin nojalla oikeutettu muutoshakemuksen esittämiseen.

2. Jäsenvaltio tai kolmas maa

Italia

3. Eritelmän kohta, jota / kohdat, joita muutos koskee

— ☒ Tuotteen kuvaus — ☐ Alkuperätodisteet — ☐ Tuotantomenetelmä — ☐ Yhteys maantieteelliseen alkuperään — ☐ Merkinnät — ☐ Muu: [täsmennettävä]

4. Muutoksen/muutosten tyyppi

— ☐ Rekisteröidyn SAN:n tai SMM:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti, eikä julkaistuun yhtenäiseen asiakirjaan tarvitse tehdä muutoksia. — ☒ Rekisteröidyn SAN:n tai SMM:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti, mutta julkaistuun yhtenäiseen asiakirjaan on tehtävä muutos. — ☐ Rekisteröidyn SAN:n tai SMM:n, jota koskevaa yhtenäistä asiakirjaa (tai vastaavaa) ei ole julkaistu, tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn APT:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan neljännen alakohdan mukaisesti.

5. Muutos (muutokset)

Tuotteen kuvaus

Muutetaan eritelmän 2 artiklan ”Kemialliset ominaisuudet” 2.1.3 kohdassa ja yhtenäisen asiakirjan 3.2 kohdassa olevaa nykyistä määräystä, jonka mukaan vesiaktiivisuus (aw) on enintään 0,92.

Korvataan vaadittu vesiaktiivisuuden (aw) arvo ”Vesiaktiivisuus (aw): enintään 0,92” seuraavasti: ”Vesiaktiivisuus (aw): enintään 0,945”.

Vesiaktiivisuuden arvoa nostetaan, jotta voidaan varmistaa tuotteelle voimassa olevassa eritelmässä määriteltyä korkeampi kosteuspitoisuus ja taata siten viipaleen pehmeys, joka on ratkaiseva ominaisuus ja erottaa SMM-tuotteen ”Finocchiona” muista markkinoilla olevista vastaavankaltaisista tuotteista.

Muutoksen katsotaan näin ollen täyttävän asetuksen (EU) N:o 1151/2012 53 artiklan 2 kohdan a–e alakohdassa asetetut vaatimukset, jolloin se voidaan luokitella vähäiseksi muutokseksi.

YHTENÄINEN ASIAKIRJA

”FINOCCHIONA”

EU-nro: PGI-IT-01120-AM01 – 25.7.2017

SAN ( ) SMM ( X )

1. Nimi (nimet)

”Finocchiona”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.2 – Lihavalmisteet (kuumennetut, suolatut, savustetut jne.)

3.2 Kuvaus 1 kohdassa nimetystä tuotteesta

SMM-kestomakkaran ”Finocchiona” erityispiirre on fenkolin aromi, joka syntyy makkaramassassa olevista fenkolinsiemenistä ja/tai -kukista, sekä toisinaan helposti murenevan viipaleen pehmeä rakenne. Viipaleen värissä vaihtelevat vähärasvaisen lihan punaiset ja rasvan valkoiset tai hennon vaaleanpunertavat sävyt; liha ja rasva ovat sekoittuneet keskenään niin hyvin, että niiden rajoja on vaikea havaita; lisäksi viipaleessa saattaa olla näkyvissä fenkolinsiemeniä ja/tai -kukkia. Tuoksu on miellyttävä ja tuotteelle ominainen; se johtuu selkeästä fenkolin aromista ja lievästä valkosipulin aromista. Maku on raikas ja houkutteleva, täysin vailla happamuutta. Tuotteella on seuraavat kemialliset ominaisuudet: Kokonaisproteiinipitoisuus: vähintään 20 %; Kokonaisrasvapitoisuus: enintään 35 %; pH-arvo: 5–6; Vesiaktiivisuus (aw): enintään 0,945; Suolapitoisuus: enintään 6 %;

Makkara on lieriön muotoinen, ja sen ulkopintaa peittää tunnusomainen nukkaisuus, joka johtuu raakakypsytyksen aikana kehittyneistä homekasvustoista. Valmistusajankohdan paino vaihtelee pienistä 0,5 kilogramman painoisista suurempiin, enintään 25 kilogramman kokoihin. Tuote saatetaan kulutukseen kokonaisena tai paloina, pakkaamattomana tai tyhjiöön tai suojakaasuun pakattuna taikka viipaloituna, jolloin viipaleet voidaan pakata tyhjiö- tai suojakaasupakkaukseen.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Painavien sikojen rehun koostumus ja käyttö jakaantuu kahteen vaiheeseen ja perustuu pääosin juustonvalmistuksen sivutuotteisiin ja viljaan. Ensimmäisessä vaiheessa (elopaino enintään 80 kilogrammaa) sallittu rehu sisältää asianmukaisena koostumuksena kaikkia samoja rehuaineita, joita käytetään toisessakin vaiheessa kuitenkin sillä edellytyksellä, että viljasta koostuvan kuiva-aineen osuus on vähintään 45 % kokonaismäärästä, ja sallitut rehuaineet ovat soijarouhe, maissisäilörehu, maissigluteenijauho ja/tai maissigluteenirehu, johanneksenleipä, josta on poistettu siemenet, tislausjäte, rasvat, joiden sulamispiste on suurempi kuin 36 °C, kalajauho, proteiinilysaatit ja kirnupiimä. Toisessa vaiheessa eli lihotusvaiheessa viljasta koostuvan kuiva-aineen osuus on vähintään 55 % kokonaismäärästä, ja muut sallitut rehuaineet ovat vilja ja vähempiarvoiset viljat, leseet ja muut vehnän jalostuksen sivutuotteet, kuivatut perunat, puristettu sokerijuurikkaan säilörehumassa, soijarouhe, auringonkukkarouhe, maniokki, melassi, kookosrouhe, maissinalkiorouhe, hernerouhe ja/tai muun palkokasvin siemenrouhe, kuivattu sokerijuurikasmassa, seesamirouhe, pellavansiemenkakut, omenan ja päärynän puristejäännös, rypäleiden ja tomaattien kuoret ruuansulatukseen, kuivattu sinimailasjauho, olut- ja/tai torulahiiva, rasvat, joiden sulamispiste on suurempi kuin 40 °C, hera ja kirnupiimä. Vapaana tai osittain vapaana kasvatettujen cinta senese -rotuisten sikojen ruokinta on peräisin laiduntamisesta metsissä ja/tai kesannoiduilla alueilla, joille on kylvetty rehu- ja viljakasveja. Lisäksi sallitaan täydennysrehun päivittäinen käyttö yli neljän kuukauden ikäisten sikojen ruokinnassa siten, että sen osuus päivittäisestä rehuannoksesta on enintään 3 % eläimen elopainosta.

SMM-tuote ”Finocchiona” valmistetaan tyypillisesti tuoreesta jäädyttämättömästä lihasta, joka on saatu seuraavanlaisten sikojen ruhoista:

— painavat siat, joita on kasvatettu vähintään 9 kuukauden ajan siten, että ne saavuttavat korkean painon ja lihan laadun, joka soveltuu SMM-tuotteen valmistukseen; sioilla on oltava tietyt geneettiset ominaisuudet (tavallisimmin käytetyt rodut ovat italialaiset large white, landrace ja duroc, tai näihin rotuihin kuuluvat karjut tai muihin rotuihin kuuluvat karjut taikka samojen geneettisten ominaisuusvaatimusten mukaisesti jalostetut valikoidut hybridit), jotta voidaan varmistaa lihan rasvaosuuden säilyminen, jakaantuminen ja laadullinen koostumus, tuottaa yksinomaan luokitusjärjestelmän keskeisiin luokkiin luokiteltavia painavia ruhoja ja saavuttaa korkea teuraspaino ja -ikä; kaikki nämä edellytykset – yhdessä pääosin viljaan perustuvan ruokinnan kanssa – ovat tarpeen Finocchionan raakakypsymisen ja aistinvaraisten ominaisuuksien kehittymisen kannalta;

— Cinta senese -rotuiset jalostusrekisteriin kirjatut, jotka on kasvatettu ja teurastettu ja joita on ruokittu perinteiseen tapaan maantieteellisellä alueella.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Seuraavien SMM-tuotteen ”Finocchiona” tuotantovaiheiden on tapahduttava tämän yhtenäisen asiakirjan 4 kohdassa yksilöidyllä maantieteellisellä alueella: hyväksyttyjen lihapalojen siistiminen ja leikkaaminen, jauhaminen, makkaramassan sekoittaminen, täyttö suoleen, kuivaaminen ja raakakypsytys.

Cinta senese -rotuisten sikojen lihan on oltava peräisin tämän asiakirjan 4 kohdassa yksilöidyllä maantieteellisellä alueella kasvatetuista eläimistä.

3.5 Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

Kun Finocchiona saatetaan kulutukseen viipaloituna, viipaloimisen ja viipaleiden pakkaamiseen tyhjiö- tai suojakaasupakkauksiin on ehdottomasti tapahduttava 4 kohdassa yksilöidyllä maantieteellisellä alueella hyväksytyn valvontaelimen valvonnassa, jotta voidaan taata tuotteen laatu ja erityisesti estää 3.2 kohdassa kuvattujen ominaisuuksien heikkeneminen.

Nimenomaan hyvin hienoiksi palasiksi jauhettujen vähärasvaisen lihan ja rasvan sekoittuminen vaatii erityistä varovaisuutta viipaleiden leikkaamisessa ja käsittelemisessä. Tuotteen valmistelu viipaloimista varten edellyttää luonnonsuolikuoren poistamista, jolloin tuotteen syötävä sisus joutuu suoraan kosketukseen ulkopuolisen ympäristön kanssa. Tällainen kestoltaan määrittelemätön altistuminen sääntelemättömille ulkoisille ympäristöolosuhteille vaikuttaa epäsuotuisasti tuotteen ominaisuuksiin aiheuttamalla hapettumista, värimuutoksia ja liiallista kuivumista, joka muuttaa ikävällä tavalla viipaleen erityisrakennetta ja tuotteelle ominaista aromia. Jotta voidaan varmistaa tuotteen alkuperäisten ominaisuuksien säilyminen, toimijoiden on tuotetta käsitellessään ehdottomasti noudatettava käsittelyolosuhteita ja -aikoja koskevia rajoituksia.

Mahdollisuus, että viipaloitavaksi tarkoitettua tuotetta säilytetään kestoltaan määrittelemättömän ajan säädetyistä olosuhteista poikkeavissa oloissa, saattaisi aiheuttaa päinvastaisia ja ei-toivottuja ominaisuuksia ja ilmiöitä, kuten eltaantuminen, kuivuminen, tavanomaisesta poikkeavan homekasvuston kehittyminen, paisuminen tai värin tummuminen, jotka puolestaan voivat muuttaa tuotteelle ominaista makua, aromia ja rakennetta.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Nimi ”Finocchiona” on merkittävä etikettiin selkein, lähtemättömin ja väriltään etiketin pohjaväristä selvästi poikkeavan värisin, selvästi erottuvin, kaikkia muita etiketissä olevia mainintoja suuremmin ja joka tapauksessa vähintään 3 mm:n korkuisin kirjaimin, ja välittömästi nimen perässä on oltava maininta ”Indicazione Geografica Protetta” (suojattu maantieteellinen merkintä) tai SMM-kirjainlyhenne ”I.G.P.”. Etiketissä on aina oltava unionin SMM-tunnus ja sen yhteydessä mahdollisesti komission asetuksen (EY) N:o 628/2008 (3) mukaiset merkinnät. Lisäksi etiketissä sallitaan viittaukset yrityksiin, nimiin, toiminimiin, yksityisiin tuotemerkkeihin tai ryhmittymiin, kunhan ne eivät ole luonteeltaan mainostavia tai omiaan johtamaan harhaan ostajaa/kuluttajaa. Myös viittaukset yksittäisiin sikatiloihin sallitaan edellyttäen, että tuotteen raaka-aine on kokonaisuudessaan peräisin kyseiseltä tilalta.

4. Maantieteellisen alueen tarkka rajaus

SMM-tuotteen ”Finocchiona” tuotantoalue käsittää Manner-Italiassa sijaitsevan Toscanan alueen kokonaisuudessaan saaria lukuun ottamatta; se vastaa aluetta, jolla tämän kestomakkaran tuotanto on vakiintunut aikojen kuluessa.

5. Yhteys maantieteelliseen alueeseen

SMM-tuotteen ”Finocchiona” tuotantoalueen erityispiirteitä ovat sitä pohjoisessa ja idässä rajaavat vuoret sekä laaja, lännessä sijaitseville rannikkotasangoille viettävä kukkulainen alue, jonka maisemassa vaihtelevat viinitarhat, metsät ja ulkokasvatukseen käytettävät laitumet.

Maatilojen osuusviljelyjärjestelmä, joka oli käytössä 1970-luvun lopulle asti ja korvattiin sittemmin suurelta osin omistusviljelyjärjestelmällä, on taannut perinteisen – välillä hetkittäin lähes sukupuuton partaalla olleen – cinta senese -sikarodun ja valkoisten sikarotujen kasvatuksen säilymisen alueella; Toscanan makkaramestarit ovat jalostaneet niistä saatua raaka-ainetta, ja samalla Finocchionan valmistukseen liittyvä erityisosaaminen ja jalostusmenetelmät ovat siirtyneet eteenpäin. Liha, viini ja luonnonvaraisena esiintyvä fenkoli ovat osaltaan vaikuttaneet toimijoiden makuvalintoihin, ja eri puolille aluetta sijoittautuneilla lihanjalostusyrityksillä onkin hallussaan pitkälle kehittyneet käsiteolliset tuotantomenetelmät, jotka perustuvat vuosisataisiin taitoihin ja käytänteisiin.

Tärkein erityispiirre, jonka perustella Finocchiona erottuu muista ja joka tekee siitä ainutlaatuisen kaikkien makkaroiden joukossa, on sen selkeä ja verraton fenkolin aromi, joka johtuu massaan sekoitetuista fenkolin siemenistä ja/tai kukista, sekä viipaleiden niin pehmeä rakenne, että ne saattavat toisinaan murentua leikattaessa. Maku on raikas ja houkutteleva, täysin vailla happamuutta.

Rasvahiukkaset ovat jakautuneet viipaleessa lihaskudoksen ympärille siten, että tuote säilyy pehmeänä myös kauan kestävän kypsytyksen aikana. Rasva ja keskikokoisiksi rakeiksi jauhettu vähärasvainen liha ovat sekoittuneet keskenään niin hyvin, että niiden rajoja on vaikea havaita. Viipaleen värissä vaihtelevat vähärasvaisen lihan punaiset ja rasvan valkoiset tai hennon vaaleanpunertavat sävyt; lisäksi viipaleessa saattaa olla näkyvissä fenkolinsiemeniä ja/tai -kukkia.

Finocchionan perinteinen maine käy ilmi useista asiakirjoista, joista voidaan mainita esimerkiksi Giuseppe Rigutinin ja Pietro Fanfanin Vocabolario della lingua parlata vuodelta 1875 Ja Accademia della Crusca -tutkimuslaitoksen Vocabolario degli Accademici della Crusca -sanaston vuoden 1889 laitos, jossa osoitetaan Finocchionan alkuperän ja Toscanan alueen välinen yhteys, jonka myös professori Italo Ghinelli vahvistaa vuonna 1977. Finocchiona on yksi yleisimmistä toscanalaisista makkaroista, ja se mainitaan säännöllisesti erään arvostetun ja kansallisesti laajalevikkisen alan ammattilehden julkaisemissa viikkotiedotteissa.

Finocchionan erityispiirteet johtuvat Toscanan, sen alkuperäalueen, ja inhimillisten tekijöiden, joiden seurauksena valmistusmenetelmä on vuosisatojen kuluessa kehittynyt, välisestä monimuotoisesta vuorovaikutuksesta. Tekijät, joiden ansiosta on syntynyt ainutlaatuinen ja vertaansa vailla oleva, maineensa sittemmin vakiinnuttanut tuote, voidaan tiivistää seuraavasti: perusraaka-aineiden – ennen muuta tuotantoalueella luonnonvaraisena esiintyvän ja Toscanan keittiön tyypillisen ainesosan fenkolin – valinta, vakiintunut makkaranjalostusperinne sekä pätevien käsiteollisten toimijoiden erityisosaaminen ja asiantuntemus sopivimpien lihapalojen valitsemisessa ja viimeistelemisessä, rasvan ja vähärasvaisen lihan tasapainoisen jakaantumisen toteamisessa ja Finocchionan oikean rakenteen ja pehmeysasteen arvioimisessa. Myös viinin lisääminen makkaramassaan perinteisen menetelmän mukaisesti on osoitus Finocchionan läheisestä yhteydestä alkuperäalueeseen, jonka viinit tunnetaan kaikkialla maailmassa. Cinta senese -rodusta saatavan arvostetun sianlihan tuotanto on edesauttanut jalostusyritysten levittäytymistä alueen kaikkiin osiin, mikä on sittemmin vaikuttanut tuotteen erityisluonteeseen, lisännyt sen mainetta kuluttajien keskuudessa ja lujittanut Finocchionan ja Toscanan alueen välistä yhteyttä.

Finocchiona, joka kuuluu ehdottomana osana tyypilliseen toscanalaiseen leikkelelautaseen, on levinnyt myös Italian rajojen ulkopuolelle, ja se tunnetaan monissa Keski-Euroopan maissa ja myös EU:n ulkopuolella.

Eritelmän julkaisutiedot

(Tämän asetuksen 6 artiklan 1 kohdan toinen alakohta)

http://www.politicheagricole.it/flex/cm/pages/ServeBLOB.php/L/IT/IDPagina/3335

(1) EUVL L 179, 19.6.2014, s. 17.

(2) EUVL L 343, 14.12.2012, s. 1.

(3) EUVL L 173, 3.7.2008, s. 3.